Kobus Wiese gooi gewig agter boereDr Theo de Jager, direksievoorsitter van Saai; Brigid Jaucot, Wiesenhof en Dulcé se hoof van bemarking en openbarebetrekkinge; Kobus Wiese, eienaar van Wiesenhof en Dulcé en Iné Bester, operasionele bestuurder van Saai wil ŉ reuse impak met dié skenking maak. (Foto: Du Preez de Villiers) Die rugbylegende en oud-Springbokslot, Kobus Wiese het dié week amper ŉ kwartmiljoen rand aan die familieboernetwerk Saai geskenk. As die eienaar van Wiesenhof-koffies en die Dulcé-restaurantgroep wat 54-winkels regoor die land het, het hy tydens die oorhandigingseremonie in Pretoria gesê dat elke mens, elke dag ŉ boer nodig het en as hulle nie meer daar is nie, sal dit net moeilikheid beteken. “Landbou is die lewensaar van ŉ land en sonder boere wat kos verskaf sal ‘n nasie ondervoed wees en uiteindelik sal daar chaos uitbreek,” sê hy. “Hierdie is ŉ inisiatief wat ons baie opgewonde maak.” ŉ Tjek van R247 014 is aan dr Theo de Jager, direksievoorsitter van Saai oorhandig en hy sê die geld gaan grootliks aangewend word om boere te beveilig. Wiese sê dit is veral in Suid-Afrika, waar boere met probleme soos geweld op hul plase en aanvalle op hulle en hul werkers gekonfronteer word waar hulle hulp van buite nodig het — om nie eers van droogtes te praat nie. Hy is vol lof vir Saai en beskou dié netwerk, wat daarop fokus om familieboere op hul plase te hou, as een wat regtig betrokke raak waar dit nodig is en nie net praat nie. “Saai doen die werk wat die regering nie doen nie en boonop systap hy die burokrasie en politiek en fokus regstreeks op waar dit saak maak. Boere moet net vasbyt, daar is baie mense daar buite wat wil help. Gebruik net die regte kanale en kom met die regte mense in verbinding wat gereed is om boere se probleme die hoof te bied. “Die feit dat organisasies soos Saai betrokke is om die breë boeregemeenskap te help, hetsy deur veiligheidstrukture op te rig, regshulp en droogtehulp te bied, is ongelooflik en dit is die regte ding om te doen en dit is ons plig om dit te doen. “Ons by Wiesenhof en Dulcé is deel van die toerismebedryf en daar is nie ŉ persoon in ŉ hotel, ŉ koffiewinkel of restaurant wat nie die lyn reg deurloop na die boer toe nie. Die kos op ons tafel moet êrens van ŉ plaas af kom.” Sy model om geld in te samel het reeds bewys dat dit gewild onder die publiek is, sonder dat dit hulle geld kos. “Deur ŉ koffie by ons te drink maak die kliënt regstreeks ŉ bydrae tot Saai wat dan na boere toe gaan, waar die hulp ook al nodig is. Baie mense wil help maar hulle het nie ŉ R1 000 of R2 000 per maand wat hulle kan gee nie, maar as jy twee, drie koffies per maand kom drink kan jy ŉ verskil maak,” sê Wiese. Dit was Wiese se vrou, Belinda, ŉ vennoot in hul onderneming, wat dié projek van stapel gestuur het. “Sy het met die idee vorendag gekom en dit begin dryf deur met Saai kontak gemaak en toe by de Jager uitgekom, waarna dit gerealiseer het. Hy sê hy hoop inniglik dat ander hotelle, restaurante en koffiewinkels ook by so ŉ projek betrokke sal raak. Waarheen gaan skenkings? Om te bepaal waar hulp die nodigste is, stel Saai ŉ prioriteitslys saam met plaaswagte op. De Jager sê hierdie bepaalde skenking is al baie vroeg geoormerk vir die beveiliging van boeregemeenskappe wat deur ŉ moeilike tyd gegaan en dit dus nie kan bekostig nie. Een van die begunstigdes gaan die Laingsburg gemeenskap wees wat vir sewe jaar deur ŉ droogte geteister is en kameras nodig het. De Jager sê kameras is baie meer omvattend en nuttig as net om gemeenskappe te beveilig. Buiten dat dit vir 24-uur in AfriForum se monteringsentrums gemoniteer word, kan dit ook koperdiewe, of gesteelde vee optel wat deur ŉ gebied beweeg word. Die kameras is ook by die SAPD se stelsel ingeprop om gesteelde voertuie se nommerplate op te tel. Hierdie projek het ook ŉ tweeledige funksie. “Ons sit met ŉ geslag vir wie die koservaring by die restaurant of winkelrak stop. Wat Wiese vir ons bygebring het is om die boer agter daardie bord te stel en neem die ervaring verder as net die restaurant. “Dit is vennootskappe en bydraes soos hierdie wat plattelandse families ondersteun om korttermynuitdagings te bowe te kom en die landelike gebiede lewensvatbaar te hou. Saai en sy lede is diep dankbaar teenoor Wiesenhof, Dulcé, die Wiese-gesin, en alle sakelui wat verstaan hoe waardevol familieboerderye is en wat tasbaar help om gesinne op hulle plase te hou,” voeg De Jager by.